# UTOROK – 30.11.

# 1. Patris corde - S otcovským srdcom

Dnešná téma nesie názov Patris corde. Ide o dve latinské slová. Tieto slová takisto vystihujú sv. Jozefa. Znamenajú *So srdcom otca*: Jozef miloval Ježiša a preto ho vo všetkých štyroch evanjeliách nazývajú „Jozefov syn“. Evanjelisti, ktorí vyzdvihovali postavu sv. Jozefa, hovoria o ňom síce málo, avšak dosť na to, aby sme pochopili, akým typom otca bol a aké poslanie mu Božia prozreteľnosť zverila. Vieme, že bol jednoduchým tesárom, Máriiným snúbencom; „spravodlivým človekom“, vždy pripraveným nasledovať Božiu vôľu. Po dlhej a namáhavej ceste z Nazareta do Betlehema videl Mesiáša narodiť sa v maštali, lebo inde pre nich nebolo miesta. Bol svedkom klaňania sa pastierov a mudrcov.

O tom všetkom sa dozvieme v nasledujúcich dňoch. Keď budeme na Vianoce pozerať na Betlehem, Svätá rodina nám bude ešte bližšia, keďže sa budeme celý Advent zaoberať udalosťami z ich života. Naša pozornosť sa upiera špeciálne na sv. Jozefa. Vidíme ho ako hlavu Svätej rodiny.

* Viete, aký je význam mena Jozef? To meno znamená „Boh pridal, rozhojnil“.
* Čo také sa rozhojnilo vďaka sv. Jozefovi? Rozhojnili sa Božie prisľúbenia. Ba dokonca sa naplnili. Sv. Jozef sa stal účastníkom naplnenia veľkého Božieho plánu vykúpenia ľudstva.
* A z čoho nás všetkých bolo potrebné vykúpiť? Z otroctva hriechu.
* Sv. Jozef mal v tomto Božom pláne vykúpenia ľudstva veľmi dôležité miesto. Priam nenahraditeľné. Ako si plnil svoje úlohy sa budeme dozvedať každý deň počas našich stretnutí. Sv. Jozefa má vo veľkej láske a úcte terajší Svätý Otec František. Počúvajte, čo o ňom hovorí.

**„**Drahí bratia a sestry, poslanie sv. Jozefa je istotne jedinečné a neopakovateľné, pretože Ježiš je absolútne jedinečný. Predsa však v tom, ako Ježiša chránil, ako ho vychovával a umožňoval mu rásť vo veku, múdrosti a milosti, je vzorom pre každého vychovávateľa a osobitne pre každého otca. Sv. Jozef je príkladom vychovávateľa a otca. Zverujem teda do jeho ochrany všetkých rodičov, aj kňazov, - sú otcami - a tých, ktorí plnia vychovávateľskú úlohu v Cirkvi a v spoločnosti.”

* Svätý Otec má obľúbenú modlitbu k tomuto svätcovi a modlí sa ju každý deň ráno po modlitbe breviára. Znie takto: *Slávny patriarcha sv. Jozef, ktorého moc dokáže urobiť možnými veci nemožné, príď mi na pomoc v týchto chvíľach úzkosti a ťažkostí. Vezmi pod svoju ochranu situácie také ťažké a náročné, ktoré ti zverujem, aby mali šťastlivé vyriešenie. Môj milovaný Otec, všetku svoju dôveru vkladám do teba. Nech sa nepovie, že som ťa vzýval márne; a pretože ty všetko môžeš u Ježiša a Márie, ukáž mi, že tvoja dobrota je taká veľká ako tvoja moc. Amen.*

**Zapamätaj si:**

1. Aký je význam mena Jozef? To meno znamená *„Boh pridal, rozhojnil“*.

**Úlohy:**

1. Daj si predsavzatie na Adventné obdobie.
2. Pozvi kamaráta na sv. omšu (ak sa nemôže spoločne sláviť sv. omša v kostole – pošli mu odkaz na túto prípravu), alebo mu porozprávaj v škole o sv. Jozefovi.

**Obrázok:**

1. Svätá rodina

Obrázok, na ktorom je text, osoba, okno, pózujúci

Automaticky generovaný popis